
Sažetak 


U radu se navode i analiziraju obilježja povijesno-prostornog razvoja 
Gline od njezina osnutka tridesetih godina 18. stoljeća izgradnjom 
bastionske utvrde na ušću rijeke Maje u Glinu, do sredine 19. stoljeća, 
kada je formirana osnovna urbana struktura mjesta sa svim svojim 


vrijednostima na kojima počiva kulturnopovijesni i prostorni identitet 
današnjega grada. Razvoj Gline prati se na temelju poznatih i nekoliko 
dosad neobjavljenih kartografskih izvora. 

Uvod 


Povijest današnjega grada Gline započinje tridesetih godina 
18. stoljeća izgradnjom krajiške utvrde na ušću rijeke Maje 
u Glinu. Između utvrde na sjeveru i bedema na jugu, koji 
se protezao između tokova rijeka, razvilo se civilno naselje 
na čijoj osnovnoj prostornoj organizaciji počiva i današnji 
grad. Ubrzo nakon izgradnje, zbog gubitka obrambene uloge 
i jačanja civilnih funkcija naselja, utvrda i bedem postupno 
se zapuštaju da bi se do sredine 19. stoljeća u potpunosti za- 
nemarili i većim dijelom razgradili unutar urbane strukture 
mjesta. Od najranijega intenzivnijeg znanstveno-istraživač- 
kog bavljenja sveobuhvatnom poviješću Gline osamdesetih 
godina 20. stoljeća do danas, istraživanje njezina povijesno- 
prostornog razvoja bilo je vrlo skromno. Stoga je cilj ovog 
teksta, uz pomoć kartografskih izvora, proširiti i upotpuniti 
znanja o gradnji utvrde i razvoju glinskog naselja zaključno 
s vremenom kada je formirana osnovna urbana struktura i 
kulturnopovijesne vrijednosti ključne za identitet današnjega 
grada. Nova saznanja dobivena proučavanjem vrijednih kar- 


tografskih dokumenata mogu poslužiti kao korisno ishodište 
za buduća povijesna i povijesnoumjetnička istraživanja, kao 
što se mogu primijeniti i prilikom obnove kulturnopovijesne 
cjeline grada stradale u nedavnom potresu na Banovini. 
Rad ne donosi pregled svih kartografskih prikaza Gline od 
izgradnje utvrde do sredine 19. stoljeća, nego samo onih na 
kojima je prvi put uočljiva značajnija promjena u prostornom 
i graditeljskom razvoju. 


Glinska utvrda i okolica u prvoj polovici 18. stoljeća 


Čitavo područje današnje Banovine, kao i većina teritorija 
kontinentalne Hrvatske, od kraja 15. stoljeća razvija se u 
nestabilnim uvjetima čestih ratnih razaranja u sklopu osman- 
skih osvajačkih pohoda.* Konačna prekretnica u raspodjeli 
vojnog utjecaja Habsburške Monarhije i Osmanskog Carstva, 
a samim time i u razvoju Hrvatske, bit će omogućena velikom 
pobjedom Habsburgovaca u Drugoj bitci kod Beča 1683. 
godine nakon koje je uslijedio niz uspješnih oslobodilačkih 

ratnih operacija. Do kraja stoljeća od osmanske vlasti oslobo- 
dit će se značajan dio hrvatskog teritorija čija će nova granica 
na Unii Savi biti potvrđena mirom u Srijemskim Karlovcima 
1699. godine.? Nakon oslobođenja vojno-krajiško uređenje 
proširuje se na sve novooslobođene prostore, dok jedinu 
iznimku čini područje između Kupe i Une na kojemu se 1704. 
godine formira Banska generalkomanda, područje u gospo- 
darskom i financijskom pogledu pod nadzorom Dvorske 
komore u Beču, a u upravom pogledu pod zapovjedništvom 
hrvatskog bana i staleža. U skladu s novim prilikama težište 
obrambenih zadataka premješta se na novu graničnu frontu 
koju je potrebno učvrstiti obnovom postojećih i izgradnjom 
novih, modernijih utvrda. 


Na području Banske krajine, u pozadini ratne granice između 
Une i Kupe, neposredno nakon Karlovačkog mira nema zna- 
čajnije graditeljske aktivnosti.“ Sjedište Glinske kapetanije, 
upravnog i crkvenog života glinskog kraja, bilo je u Svračici 
(Szrachicza), starome feudalnom središtu i utvrdi smještenoj 
na lijevoj obali Maje, na brdu iznad današnjeg naselja Svra- 
čica.* Naime, u to vrijeme na području današnjega grada 
Gline nalazi se prazna močvarna ravnica. Razvoj naseljenosti 
glinskog kraja, čiji se kontinuitet može pratiti od početka 13. 
stoljeća, naglo je prekinut silnim osmanskim pustošenjima 
sredinom 16. stoljeća.“ Iako je taj kraj bio naseljen od 13. 
stoljeća i iako se toponim Glina relativno često pojavljuje 
u pisanim povijesnim izvorima srednjega i ranoga novog 
vijeka, na položaju današnjeg grada nije postojalo starije 
naselje. Ime Glina redovito označava rijeku, njezino okolno 
područje ili nekakav posjed, a ne naselje, utvrdu ili kaštel toga 
imena.“ Prema tome, povijest današnjega grada započinje tek 
u 18. stoljeću izgradnjom banske krajiške utvrde kada se i 
ime Glina, vezano uz utvrdu, a kasnije i uz naselje, počinje 
pojavljivati u kartografskim izvorima. 


Oružani sukobi i napeti odnosi između Habsburške Mo- 
narhije i Osmanskog Carstva nastavljaju se i u 18. stoljeću. 
Prvi rat izbija 1716. godine i već nakon dvije godine zavr- 
šava mirovnim sporazumom u Požarevcu prema kojemu 
Habsburška Monarhija dobiva brojna nova područja, uk- 
ljučujući i desnu obalu Une. Zbog toga veoma nepovoljnog 
sporazuma za Osmanlije, napetosti na hrvatskom pogra- 
ničnom području se nastavljaju. Sve izglednija mogućnost 
novog rata potiče hrvatske zemlje i unutrašnjoaustrijske 
staleže da dodatno ojačaju obrambenu sposobnost Vojne 
krajine učvršćivanjem novoformirane prve pogranične linije 
obrane i njezine pozadinske ratne baze. Radi zaštite područja 
Banske krajine Hrvatski sabor 1733. godine donosi odluku 
o obnovi banskih utvrda, a za organizaciju radova zadužuje 
zapovjednike Kostajničke, Dubičke, Jasenovačke i Glinske 
kapetanije.* Zbog molbe hrvatsko-slavonsko-dalmatinskog 
bana Josipa Esterh4zya upućene caru Karlu za slanje isku- 
snoga graditelja utvrda, na pogranično područje Banske 
krajine dolazi francuski graditelj Du Portal de Monteau koji 
nakon obilaska terena u ljeto 1735. godine predlaže položaj 
izgradnje nove krajiške utvrde na ušću rijeke Maje u Glinu, 
čime započinje povijest današnjega grada Gline. 


Da je izgradnja krenula vrlo brzo i da je velik dio radova na 
utvrdi i ostalim fortifikacijskim strukturama bio obavljen 

sredinom 1736. godine, može se iščitati iz banove naredbe 
iz svibnja kojom traži kapetana Glinske kapetanije da se s 
većinom vojne posade premjesti u novoizgrađenu utvrdu u 
Glini, jer se u njoj može sasvim pristojno stanovati i djelo- 
vati.“ Idućih godina građevinska aktivnost u Banskoj krajini 
stagnira zbog ulaska Habsburške Monarhije u novi rat s 
Osmanlijama u kojemu će doživjeti brojne poraze i izgubiti 
većinu područja stečenih prijašnjim Požarevačkim mirom." 
Zbog novih ratnih okolnosti, u glinskoj utvrdi 4. rujna 1737. 
godine održana je sjednica Hrvatskog sabora.'* Prema tom 
podatku može se zaključiti da je utvrda u Glini tada velikim 
dijelom bila završena i služila svojoj obrambenoj namjeni. 
Sve od završetka rata 1739. pa do 1745. godine, kada će se 
ponovo pokrenuti opsežniji radovi na utvrdi, građevinska 
aktivnost svest će se na održavanje i vjerojatno izgradnju 
upravnih i stambenih građevina unutar tijela utvrde. 


Plan iz 1744. godine jedan je od najstarijih prikaza glinske 
utvrde i njezine okolice u prvom desetljeću postojanja (sl. 
1). Može se pretpostaviti da je izrađen u sklopu radova 
koji će se izvoditi 1745. godine, a koji su predviđali obnovu i 
učvršćenje utvrde, izgradnju novih vojnih građevina unutar 
bedema te preuređenje okolice u svrhu pojačanja obrambene 
funkcionalnosti cijelog prostora. Radove nije predvodio Du 
Portal, nego novi graditelj Banske krajine Laurentius Gryn- 
seysen.'* Taj plan nije prikaz stvarnog stanja iz tog vremena s 
obzirom na to da će neki od ucrtanih elemenata biti izvedeni 
tek kasnije, a od realizacije ostalih će se odustati. No utvrda 
u to vrijeme sigurno ima svoj prepoznatljiv oblik. Nalazi se 
na području s triju strana okruženim i zaštićenim vodom, 
između meandara rijeke Gline i njezinoga desnog pritoka 
Maje. Malih je dimenzija i jednostavnoga, ali atipičnog 
tlocrta u odnosu na općenite zakonitosti bastionskog gradi- 
teljstva.'? Osnovno tijelo utvrde čini pravokutnik s neznatno 
izduljenim stranicama u smjeru sjever-jug, dok se bastioni 
nalaze na središtima stranica, ane na uglovima pravokutnika. 
Neuobičajene ideje graditelja Du Portala, osim u položaju 
bastiona, očituju se i u položaju ulaza u utvrdu koji se nalazi 
na sjevernoj fasi istočnog bastiona, a ne na kurtini. Na planu 
je prikazano i nekoliko objekata unutar bedema, no ne može 
se sa sigurnošću reći radi li se o budućoj izgradnji ili o sta- 
rijim postojećim građevinama. Oko utvrde je šanac koji se 
na sjevernoj strani puni vodom iz rijeke Gline. Neposredno 
ispred ulaza u utvrdu nalazi se raskrižje s tri kraka: sjevero- 
zapadnim koji je mostom vodio preko šanca i rijeke Gline 
prema Topuskom i Karlovcu, južnim koji je vodio prema 
Dvoru i Kostajnici te istočnim krakom koji je preko rijeke 
Maje vodio prema Petrinji i Sisku. 


Cijelo područje zatvara bedem izgrađen između meandara 
dviju rijeka južno od utvrde. Na uglovima ima redute, a iz- 
među njih trokutaste istake razmještene u gotovo jednakim 
razmacima. Prema novijim kartografskim prikazima može 
se zaključiti da su u prvoj fazi izgradnje bedema ostvarene 
samo redute i središnji trokutasti istak. Jedina izgradnja izvan 
utvrde, a unutar prostranog zaštićenog prostora, nalazi se na 
istoku uz prometni pravac Glina - Sisak i rijeku Maju. Riječ 
je o nekoliko objekata jednostavnih pravokutnih tlocrta pro- 
storno odvojenih u dvije grupe. Objekti grupirani uz Maju 
vjerojatno su predviđeni za stambenu namjenu s obzirom na 

1. Plan Gline, 1744. (Osterreichische Nationalbibliothek, Wien) 
Map of Glina, 1744 


to da su se nalazili unutar dvorišta kojima je pridružen vrt. 
Iako se ne može odrediti radi li se o postojećoj ili planiranoj 
gradnji, važna je činjenica da se već u to vrijeme javlja po- 
treba za stvaranjem zasebnog naselja izvan bedema utvrde. 


Sredinom 18. stoljeća provodi se temeljita reorganizacija Voj- 
ne krajine kojom ona prestaje funkcionirati kao obrambena 
institucija osnovana ponajprije kao zaštita od Osmanlija i po- 
činje služiti za ispunjavanje raznih političkih i vojnih ciljeva 
Habsburške Monarhije.'* Godine 1745. Banska krajina dijeli 
se na dvije graničarske pukovnije: Prvu bansku pukovniju 
sa sjedištem u Kostajnici i Drugu bansku pukovniju sa sje- 
dištem u Glini.'“ Prestanak neposredne osmanske opasnosti 
i namjera Habsburške Monarhije da u Vojnoj krajini stvori 
uvjete u kojima bi se ona u što većoj mjeri samostalno uzdr- 
žavala, utjecalo je pozitivno na razvoj vojno-civilnih naselja 
i gradova. Upravo u to vrijeme nastaje plan Gline kojim je 
osmišljen položaj i osnovna prostorna organizacija budućeg 
naselja (sl. 2).! 


Prema planu stambeno je naselje, previđeno za krajišnike, 
njihove obitelji i manji broj civilnog stanovništva, smješteno 
uz bedem južno od utvrde. Dužina naselja određena je to- 
kovima rijeka, a širina pružanjem bedema i širokog pojasa 
močvarnog tla koje se nalazi uz utvrdu. Podijeljeno je dvjema 
kraćim i širim ulicama u smjeru sjever-jug i dvjema dužim i 
užim ulicama u smjeru istok-zapad. Unutar naselja neujed- 
načeno su raspoređeni mali stambeni objekti pravokutnog 
tlocrta s dvorištima. S obzirom na to da plan ne prikazuje 
postojeće stanje, nego buduću izgradnju, ne može se sa si- 
gurnošću odrediti koji su dijelovi naselja već tada postojali. 
No može se zaključiti da je određen broj stambenih jedinica 
već bio izgrađen, ako se uzme u obzir činjenica da su kuće 
vidljive i na starijem prikazu glinske utvrde i okolice (1744.), 
kao i podatak da je Glina u to vrijeme proglašena jednim 
od dvaju glavnih vojnih i upravnih sjedišta cijele Banske 
krajine. Drugo manje stambeno područje nalazi se na već 
spomenutom dijelu uz rijeku Maju, istočno od utvrde. Svi 

2. Plan Gline, 1750. (Osterreichisches Staatsarchiv, Kriegsarchiv, 
Wien) 
Map of Glina, 1750 


objekti vojne i upravne namjene smješteni su unutar utvrde 
čiji su obrisi iscrtani jednako kao ina starijem planu iz 1744. 
godine. Za razliku od tog plana, na ovom bedem sadrži dva 
rubna revelina i tek jedan središnji trokutasti istak. 


lako je na planu Gline iz 1750. godine utvrda prikazana 
idealizirano, a tokovi rijeka veoma pojednostavljeno te se ne 
može sa sigurnošću odrediti što je od prikazanog već posto- 
jalo, a što će se tek izgraditi, vrijednost plana za proučavanje 
povijesno-prostornog razvoja grada ne može se osporiti. 
Naime, prvi put prikazuje glinsko naselje, njegov položaj 
i osnovni oblik na kojemu počiva buduće naselje gradskih 
osobina, pa i današnji grad. 


Glina na kartama Banske krajine iz druge polovice 18. 
stoljeća 


Razvojni procvat Glina doživljava tijekom druge polovice 
18. stoljeća. Tada se doseljava velik broj novog stanovništva 
koje svojom obrtničkom i trgovačkom djelatnošću zado- 
voljava razne potrebe rastućeg broja vojnika naseljenih u 
okolici utvrde. Da bi se unaprijedila obrtnička djelatnost, a 
obrtnici djelotvornije organizirali, diljem cijele Vojne kraji- 
ne od sredine šezdesetih godina hrvatsko-ugarska kraljica 
i rimsko-njemačka carica Marija Terezija dodjeljuje opće 
cehovske privilegije. Nakon Karlovačkoga, Slavonskoga i 
Varaždinskoga generalata, cehovske privilegije dodijeljene 

su i Banskoj krajini 1773. godine. Glavno sjedište i sre- 
dište velikog ceha za cijelo područje bila je Petrinja, dok 
su se u Kostajnici, Vojnom Sisku, Glini i Dubici nalazila 
filijalna cehovska odijeljena.“ Iako su privilegije Banskoj 
krajini u odnosu na ostale generalate na području Hrvatske 
dodijeljene relativno kasno, može se pretpostaviti kako je 
obrtnička djelatnost u Glini postojala i ranije. Osamdesetih 
godina u Glini su postojali cehovi kovača, stolara, pekara, 
bravara, remenara i sedlara, a kasnije su uz njih u cehove 
organizirani mlinari, lončari, bačvari, brijači, mesari, urari, 
dimnjačari i dr. 

U svrhu dodatnog jačanja, ali i kontrole obrta i trgovine, 
bečki dvor tijekom druge polovice 18. stoljeća veća trgovišta 
Vojne krajine proglašava vojnim komunitetima, odnosno 
povlaštenim krajiškim gradovima.“ Gradovi koji su imali 
status vojnog komuniteta bili su specifično organizirani i 
uživali su povlastice koje su omogućavale intenzivniji razvoj 
njihovih privrednih djelatnosti.“ U Banskoj krajini takav 
status imale su Petrinja i Kostajnica, dok je Glina ostala 
samo trgovište, iako su postajali prijedlozi da se proglasi 
vojnim komunitetom.** Bez obzira na to, status trgovišta 
i mogućnost održavanja tjednih sajmova, kao i razvijena 
obrtnička djelatnost, povoljno su utjecali na njezin prostorni 
i demografski razvoj. 


Kako je Glina napredovala nakon sredine 18. stoljeća, vid- 
ljivo je na kartama Banske krajine izrađenim između 1773. 
i 1775. (sl. 3) te između 1776. i 1784. godine (sl. 4). Na 
obje karte glinsko naselje prikazano je vrlo slično, dok se 
prikazi utvrde i njene uže okolice razlikuju. Osnovni pra- 
vokutni oblik naselja, predviđen i na planu iz 1750. godine, 
određen je tokovima rijeka na istoku i zapadu, bedemom na 
jugu i močvarnim pojasom na sjeveru. Možemo vidjeti da 
se tijekom druge polovice 18. stoljeća formira ortogonalna 
shema naselja na kojoj počiva povijesna jezgra današnjega 
grada. Gotovo pravilni ortogonalni sustav čini pet kraćih 
komunikacija u smjeru sjever-jug i četiri dulje u smjeru 
istok-zapad. Unutar blokova različitih veličina smještene 
su brojne kuće jednostavnih pravokutnih tlocrta i većinom 
zabatima orijentiranima na ulicu. Vjerojatno se radilo o drve- 
nim objektima, prizemnicama ili katnicama s gospodarskim 
dvorištem i dvorišnim zgradama, a gradili su ih krajišnici 
i civilno stanovništvo.“ Najveća gustoća izgrađenosti nala- 
zila se uz dvije najvažnije ulice koje su od raskrižja ispred 
utvrde poprečno prolazile naseljem i izlazile kroz otvore u 
bedemu istočno i zapadno od središnjega trokutastog istaka. 
Istočna prometnica (današnja Hrvatska ulica) bila je glavna 
ulica naselja, a kao i danas, nastavljala se na prometnicu 
koja povezuje Glinu s Dvorom. Druga važna ulica naselja, 
formirana sredinom druge polovice 18. stoljeća, protezala se 
dijagonalno od raskrižja i spajala na današnju Ulicu kneza 
Branimira. Neposredno nakon izlaska kroz bedem račvala se 
na dva kraka, južni prema okolnim selima i zapadni prema 
Topuskom i Karlovcu preko novog prijelaza na rijeci Glini. 
Na obje karte ucrtana je i zidana katolička kapela sv. Ivana 
Nepomuka podignuta 1769. godine,* a čijom će se izgrad- 
njom upravo na praznom prostoru između dijagonalne i 
glavne ulice nagovijestiti težnja prostornog povezivanja 
naselja i utvrde. Pravoslavna drvena kapela sv. Đurđa smje- 

3. Glina na karti Banske krajine, 1773. — 1775. (Osterreichische 
Nationalbibliothek, Wien) 


Glina on the map of the Banal Frontier, 1773-1775 


štena je unutar jednog od južnih blokova uz bedem. Iako je 
zasigurno već izgrađena u drugoj polovici 18. stoljeća, kao i 
zgrada prve škole u Glini koja je otvorena već 1764. godine, 
ona nije prikazana na spomenute dvije karte.?? 


Razlike u navedenim kartama, što se tiče glinskog područja, 
prisutne su jedino u prikazu utvrde i uže okolice. Na starijoj 
izrađenoj karti, kao i na svim prijašnjim planovima, utvrda je 
iscrtana u svom idealnom tlocrtom obliku, dok su na novijem 
prikazu linije njezinih bedema izmijenjene i više ne tvore 
pravilnu strukturu. S obzirom na to da je u cijelosti građena 
od zemlje i drveta, da bi zadržala izvorni oblik, utvrda je 
zahtijevala sustavno održavanje, s čime se izgleda posustalo 
već u drugoj polovici 18. stoljeća. Samo na novijoj karti na 
sjeverozapadnoj strani utvrde ucrtan je prolaz koji je vodio 
do slobodne zelene površine, vjerojatno vrta pukovnika, koja 
će se kasnije pretvoriti u šetalište zvano Oberstarija. 


O naglom i iznenadnom razvoju Gline u drugoj polovici 18. 
stoljeća svjedoči i plan širenja iz 1780. godine (sl. 5).? Zbog 
značajnog povećanja broja vojnog i civilnog stanovništva, 
čije je potrebe bilo teško zadovoljiti unutar postojećih gaba- 
rita naselja, izrađuje se plan širenja u dvije varijante južno 
od bedema. Prema obje varijante, A i B, novi vojni i javni 
objekti formirali bi se u pravilnim blokovima oko središnjeg 
trga. Složenija i veća varijanta A u velikoj mjeri podsjeća na 


4. Glina na karti Banske krajine, 1776. — 1784. (Hrvatski državni 
arhiv, Zagreb) 
Glina on the map of the Banal Frontier, 1776-1784 


Bjelovar, također novoosnovano krajiško naselje 18. stoljeća. 
Nijedan plan nije ostvaren, a svi potrebni vojni sadržaji i 
stambene jedinice interpolirane su u postojeću strukturu 
naselja. Banska krajina nije imala dovoljne financijske mo- 
gućnosti da u Glini ostvari navedene planove.?! 


Iz navedenih prikaza vidljivo je da se Glina tijekom 18. 
stoljeća nije razvijala kao tipični krajiški grad koji određuje 
pravilna struktura ulica s naglašenim ključnim urbanim 
točkama, kao što su gradski trg s grupiranim osnovnim 
upravnim, javnim i vojnim objektima te središnji položaj 
katoličke crkve. Glina je nastala širenjem na jedinome dostu- 
pnom branjenom prostoru, čiji su pravokutni oblik odredili 
tokovi rijeka i bedem. Osnovni sadržaji naselja smješteni su 
na različitim mjestima diljem naselja i unutar utvrde, a ključ- 
ne urbane točke čine utvrda i bedem. Tijekom 18. stoljeća 
Glina je prešla značajan razvojni put od male krajiške utvrde 
važnoga strateškog značenja do sasvim novog naselja koje je 
u samo par desetljeća poprimilo gradske osobine. 


Glina u prvoj polovici 19. stoljeća 


Kontinuirani gospodarski, demografski i prostorni rast 
Gline nastavlja se tijekom prve polovice 19. stoljeća. Kratko 
vrijeme nakon austrijsko-francuskog rata čitavo područje 

5. Plan Gline i projekt nove izgradnje u dvije varijante (A i B), 1780. (Osterreichisches Staatsarchiv, Kriegsarchiv, Wien) 
Map of Glina and new construction plans in two variants (A and B), 1780 


Banske krajine, kao i ostali dijelovi civilne i vojne Hrvatske 
između Save i mora, od 1809. do 1813. godine postaje dio 
Ilirskih pokrajina. U novopripojenim hrvatskim i slovenskim 
zemljama Francuzi su nastojali provoditi modernizaciju 
sudstva, uprave i školstva, kao i ulagati u razvoj trgovine, 
poljodjelstva i izgradnju prometnica. No njihova kratkotraj- 
na uprava na području Gline nije ostavila mnogo tragova na 
prostorni i građevni razvoj mjesta. Što se sve promijenilo u 
urbanoj strukturi Gline na prijelazu iz 18. u 19. stoljeće te 
tijekom i nakon francuske uprave, prikazano je na planu iz 
1821. godine (sl. 6).?? 


S utvrdom u središtu prikaza, taj je plan nastao s ciljem 
pregleda starih i novih vojnih sadržaja u naselju, dok je od 
stambenih dijelova obuhvaćen samo niz sjevernih blokova. 
Utvrda i pozadinski prostor i dalje su zvjezdolikim šancem 
te dovodnim i odvodnim kanalima prostorno izolirani od 
ostatka brzorastućega naselja. Međutim, razgradnjom dijela 
jugoistočnoga zemljanog bedema utvrde i njezinim otvara- 
njem prema okolnom prostoru, započinje bitan proces spa- 
janja cijelog prostora u jedinstvenu novu urbanu strukturu. 
Vojni kompleks sve se više širi izvan bedema utvrde i grupira 
uz fronte ulica koje omeđuju budući središnji gradski park. 
Unutar utvrde smještena je zgrada glavnog stožera i ureda 
pukovnije (danas Općinski sud), kapelnikov i zapovjedni- 
kov stan, vojna kuhinja i štala. Duž današnje Hrvatske ulice 
nalazili su se ured revizora, stan glavnoga graditelja i škola, 

a uz južni potez budućeg parka stan župnika, župni dvor i 
narodna gostiona (danas Hotel Casino).? Većinom se radilo 
o zidanim građevinama podignutima na prijelazu iz 18. u 19. 
stoljeće. Na zapadnom dijelu prostranog područja južno od 
utvrde nalazila se štala i sjenik te prazan prostor namijenjen 
za razna vojna događanja (Paradeplatz), dok se na istočnom 
dijelu nalazila stara kapela i dijagonalno položena prometni- 
ca koja je spajala naselje s putom za Petrinju. Hortikulturno 
uređenje novoga središnjeg prostora, koji zadobiva vojni i 
civilni karakter, odvija se najintenzivnije u vrijeme francuske 
uprave.** Tada se sadnjom drveća u blizini katoličke kapele 
započinje oblikovati današnji središnji park. Za vrijeme ili 
neposredno nakon francuske vladavine dolazi do širenja 
civilnog naselja izvan bedema uz novu glavnu cestu prema 
Karlovcu (Carlstadter Gasse, današnja Ulica kralja Tomisla- 
va), što je vidljivo na karti Banske krajine iz 1818. godine (sl. 
7). Iako je početak 19. stoljeća u Glini obilježen brojnom 
novom izgradnjom vojnog karaktera, strateška i obrambena 
uloga mjesta uvelike je oslabila. Širenje naselja prema jugu, 
početak rušenja bedema utvrde i bedema između rijeka 
svjedoče o sve većem jačanju njezinih civilnih funkcija. 

Morfološka i funkcionalna struktura Gline nastavit će se 
oblikovat pod jednakim uvjetima i obilježjima čitavu prvu 
polovicu 19. stoljeća. Veoma dinamična zbivanja u njezinom 
prostornom razvoju zabilježena su na planu iz 1860. godine 
(sl. 8). Vidna promjena u urbanoj strukturi uočljiva je na 

6. Plan Gline, 1821. (Hrvatski državni arhiv, Zagreb) 


Map of Glina, 1821 


prostoru južno od utvrde koji se pretvara u novo središte obli- 
kovanjem parka, važne prostorne poveznice između utvrde 
i naselja. Sadnja platana unutar parka odvija se na poticaj 
tadašnjeg pukovnika Glinske regimente Josipa Jelačića, u čije 
se vrijeme regulira i cesta koja se protezala dijagonalno od 
utvrde do naselja.*“ Od tog vremena pa do danas cesta u luku 
obgrljuje sjeverni dio parka i nastavlja se na današnju Ulicu 
Antuna i Stjepana Radića, a ne na Ulicu kneza Branimira kako 
je to bilo u 18. stoljeću. Uza zapadni rub parka, uz spomenutu 
cestu, krajem prve polovice 19. stoljeća izgrađen je niz novih 
zidanih zgrada. Radilo se o stambenim kućama pukovnika 
(danas Katastarski ured), dopukovnika i majora, s dvorišti- 
ma i gospodarskim objektima. Nova izgradnja prisutna je i 
na suprotnome, istočnom rubu parka gdje se 1824. godine 
započinje graditi nova katolička crkva sv. Ivana Nepomuka. 
Izradio ju je tada vodeći zagrebački graditelj Bartol Felbinger 
u klasicističkom stilu.* Starija kapela iz 1769. služi kao župna 
crkva od 1800. godine, kada se sjedište glinske župe iz Svračice 
premješta u Glinu. Srušena je nakon posvećenja nove crkve 
1830. godine. Sjeverno od parka nasipavanjem dijela šanca i 
još većom razgradnjom bedema utvrde nego početkom 19. 
stoljeća, dolazi do vizualnoga i funkcionalnog spajanja dvaju 
prostora. Uza svu spomenutu stariju i noviju izgradnju, glinski 
park krajem prve polovice 19. stoljeća, kao skladna prostorna 
poveznica utvrde i naselja, postaje važno okupljalište i jedna 
od ključnih urbanih točaka u mjestu. 


Kako je vidljivo na planu, stambeni dio naselja nastavlja se 
razvijati unutar starog rastera ulica pretežno uz današnju 
Branimirovu (Griechische Gasse),““ Hrvatsku ulicu (Zirovacer 
Gasse) te uz prometnice na jugu, uz današnju Tomislavovu 
i Ulicu žrtava Domovinskog rata. Značajno širenje naselja 
prema jugu omogućeno je konačnim rušenjem bedema čiji 
su preostali tragovi čitljivi iz parcelacije.“" Od 1803. do 1850. 
godine broj stanovnika Gline porastao je sa 764 na 2166 
stanovnika.“ Ipak, taj značajan i brz rast nije išao u korak 
s rastom broja stambenih objekata. Razlog tomu može se 
pronaći u činjenici da su tada u Glini brojne starije drvene 
kuće zamjenjivane novim, prostranijim i zidanim objektima, 
u kojima je živjelo više ljudi i čije su se prostorije često iznaj- 
mljivale.“ Većinom se radilo o kućama pravokutnog tlocrta 
ili tlocrta u obliku slova “I s gospodarskim objektima u dnu 
izduljenih dvorišta.“ 


Uz formiranje središnjeg parka, druga značajna promjena 
u urbanoj strukturi uočljiva je na potezu današnje glavne 
glinske ulice (Ulica Antuna i Stjepana Radića). Protočnost 
na sjeveru dobiva regulacijom prometnice uz park, a na jugu 
rušenjem bedema. Zbog slabe protočnosti ulica je sve do 
četrdesetih godina bila graditeljski zanemarena, što je pak 
omogućilo njezino širenje i lakšu prilagodbu novoj ulozi 
središnje ulice u kojoj će se formirati šetalište i izgraditi 
građevine namijenjene važnim društvenim ulogama. Na 
njezinom južnom kraju spajanjem nekadašnjih ulica, koje su 

7. Glina na karti Banske krajine, 1818. (Osterreichische Nationalbibliothek, Wien) 
Glina on the map of the Banal Frontier, 1818 


se nalazile neposredno unutar i izvan bedema, spontano se Umjesto zaključka 

oblikovao manji trg koji danas služi kao prometno čvorište. 

Uz istočni rub ulice 1827. godine izgrađena je nova zidana Iako se zbog jednostavnog oblikovanja i malih dimenzija ne 
pravoslavna crkva Rođenja Bogorodice, koju je također može ubrojiti u značajna ostvarenja bastionskog graditeljstva, 
projektirao B. Felbinger.* glinska je utvrda od ključne važnosti za povijest današnjega 


Prva polovica 19. stoljeća u Glini obilježena je gospodarskim 5" ada. Položaji utvrde i bedema odredili su mjesto nastankai 
i demografskim rastom, koji će povoljno utjecati na razvoj oblik naselja na čijemu osnovnom rasteru ulica, kao i osnov- 
mjesta. Obrambene strukture u potpunosti gube na važnosti nim prometnicama, počiva i današnji grad. Neizostavan dio 
i razgrađuju se unutar nove prostorne organizacije u kojoj kulturnopovijesnog identiteta današnje Gline čini i gradski 
se ističu park s okolnim novim izgradnjama i katoličkom Park, čija vrijednost i specifičnost prije svega proizlazi iz 
crkvom, te nova glavna ulica sa svratištem i pravoslavnom lokacije i funkcije poveznice naselja s utvrdom, a zatim iz kul- 
crkvom. Zbog prostorne izdvojenosti parka od civilnog na- — turnih i estetskih obilježja. Uočavanje tih bitnih povijesnih 
selja, kao i raštrkanog položaja sakralnih, vojnih i upravnih razvojnih elemenata u današnjoj slici grada uvelike je otežano 
objekata, Glina se i dalje nije ubrajala u tipične vojnokrajiške novom izgradnjom iz 20. stoljeća, koja je bitno izmijenila 
gradove. Njezina glavna posebnosti razlike u odnosu na osta- strukturu prostora. Od utvrde nisu ostali nikakvi materijalni 
le vojnokrajiške gradove i naselja proizišli su iz specifičnog tragovi, niti se može uočiti njezin nekadašnji položaj koji je 
geomorfološkog i krajobraznog konteksta razvoja. u potpunosti negiran izgradnjom stambenih objekata i nove 

8. Plan Gline, 1860. (Hrvatski državni arhiv, Zagreb) 


Map of Glina, 1860 


crkve sv. Ivana Nepomuka. Nekadašnje pružanje bedema 
izgrađenog između rijeka može se djelomično predočiti 
ako uzmemo u obzir činjenicu da se nalazio paralelno uz 
današnju Ulicu kralja Tomislava, koja se već u 18. stoljeću 
razvila njegovom dužinom uz blagi odmak prema sjeveru. 
Park je zadržao svoj oblik i prostorne granice, ali je negaci- 
jom utvrde te zamjenom starijih objekata uz njegove rubove 
neskladnim interpolacijama izgubio niz svojih urbanističkih 
kvaliteta koje je sadržavao kao poveznica utvrde i naselja.“ 
Također, novom regulacijom tokova rijeka Gline i Maje 
krajem 19. stoljeća uklonjeno je glavno prirodno obilježje 
koje je utjecalo na prostorno oblikovanje naselja. Mreža 
osnovnih prometnica i ortogonalni raster ulica sačuvani su 
u gotovo neizmijenjenom obliku te prepoznati kao najveća 
vrijednost u zaštiti kulturnopovijesne cjeline današnjega 
grada. Prostorno-urbanistička, a pogotovo arhitektonska 
slika Gline tijekom 20. stoljeća znatno je narušena velikim 
razaranjima tijekom Domovinskog rata. Velik broj građevina 
u gradu napušten je i ostavljen propadanju ili nikada nije 


adekvatno obnovljen. Ono što se uspjelo obnoviti nakon rata, 
kao i brojni neodržavani i napušteni objekti, oštećeno je tije- 
kom katastrofalnog potresa koji je 29. prosinca 2020. godine 
pogodio Petrinju, Sisak, Glinu i okolicu. U najvećoj mjeri 
stradala je upravo izgradnja na području povijesne jezgre i 
uz glavne prometnice. Rasprava o najučinkovitijem pristupu 
obnovi uključuje vrlo važno i složeno pitanje postupanja s 
oštećenim kulturnim dobrima i narušenom urbanom povije- 
snom cjelinom. Nakon desetljeća sustavne zapostavljenosti, 
otvara se prilika da se sveobuhvatnim pristupom u obnovu 
uključi primjerena zaštita i mogućnost nove prezentacije 
povijesnih i kulturnih vrijednosti grada. Postojeće vrijednosti 
valjalo bi sačuvati, oštećene građevine obnoviti, a one davno 
zanemarene prezentirati i prenamijeniti. Time bi se unapri- 
jedila kvaliteta toga područja i života građana te omogućilo 
ispravno vrednovanje svih povijesnih slojeva i logike razvoja 
današnjega grada u kojemu graditeljski elementi 18. i prve 
polovice 19. stoljeća imaju ključnu ulogu. 

Bilješke 


* Ovaj rad nastao je u sklopu istraživanja na znanstvenom projektu 
Eugen Savojski (1663. - 1736.) i gradovi-tvrđave jugoistočne granice 
Habsburške Monarhije (HRZZ-IP-2018-01-3844), koji financira 
Hrvatska zaklada za znanost. 


1 

Povijest Gline i okolnog područja obrađena je u opsežnom zbor- 
niku: Glina. Glinski kraj kroz stoljeća (ur. Drago Roksandić - Mira 
Kolar-Dimitrijević), Glina, 1988. Radovi unutar zbornika koji se 
bave povijesno-prostornim razvojem Gline tijekom 18. i 19. stolje- 
ća, akoji su predstavljali temeljno polazište ovog članka: MILAN 
KRUHEK, Fortifikacijska arhitektura Vojne krajine na području 
današnje općine Glina, 23-30; IVO MAROEVIĆ, Prostorni razvi- 
tak gradskog naselja Glina, 432-439; ĐURĐICA CVITANOVIĆ, 
Sakralna arhitektura — riznica umjetničke baštine glinskog kraja, 
499-504. Drugi najopsežniji pregled glinske povijesti, koji treba 
čitati s oprezom zbog čestih nepotpunih podataka: MIJO DUKIĆ, 
Glina i okolica, Glina, 1980. Krajem 20. i početkom 21. stoljeća 
glinskom urbanističkom i arhitektonskom poviješću bavili su se: 
KSENIJA PETRIĆ, Prostor glinske utvrde u kojoj je održan Sabor 
godine 1737., Državnost. Časopis za politiku, znanost, kulturu i 
gospodarstvo, 1 (1997.), 343-350; ANDREJ ŽMEGAČ, Bastioni 
kontinentalne Hrvatske: prilog poznavanju fortifikacijskoga gra- 
diteljstva u Hrvatskoj od 16. do 18. stoljeća, Zagreb, 2000., 46-49, 
102; ANDREJA ROM, Urbanizam i arhitektura Gline do Prvog 
svjetskog rata, diplomski rad, Filozofski fakultet Sveučilišta u 
Zagrebu, 2010. 


2 

Sve do pada Bosne 1463. godine hrvatske su zemlje uglavnom 
bile zaštićene od osmanske opasnosti. Otad pa sve do početka 
(Velikog) Bečkog rata 1683. godine, osmanski napadi i njihov 
cilj što dubljeg prodora u Europu uvelike će opustošiti i smanjiti 
hrvatski teritorij. 


3 

Tijekom Bečkog rata (1683. — 1699.) vojske Habsburške Monar- 
hije, Mletačke Republike, Poljske i Rusije, ujedinjene u Svetu ligu, 
nanijele su niz poraza Osmanskom Carstvu. Ubrzo nakon odluču- 
juće bitke kod Sente 1697. godine i pobjede carske vojske kojom 
je zapovijedao Eugen Savojski, potpisan je mir u Srijemskim 
Karlovcima kojim je Habsburška Monarhija stekla cijelu Ugarsku 
i Transilvaniju osim Temišvarskog Banata, cijelu Slavoniju i veći 
dio Srijema te Hrvatsku do Une i južno od Velebita. 


4 

Graditeljska aktivnost početkom 18. stoljeća pretežno je usmje- 
rena prema fortifikacijama na jugoistočnoj granici Habsburške 
Monarhije (Osijek, Slavonski Brod, Stara Gradiška, Kostajnica). 


5 

Kapetanija je nazvana prema porječju rijeke Gline, a ne prema 

Summary 


Iva Vidović 


The Fortress and Town of Glina from the 18'" to the mid-19'" Century, 
as Recorded in the Cartographic Sources 


The history of today's town of Glina begins in the 1730s, 
when due to the threat ofa new Habsburg-Ottoman war, the 
newly formed borderline on the river Una and its hinterland 
were reinforced by constructing new and reconstructing old 
fortifications. In order to defend the Banal Military Frontier 
(Krajina), the Croatian-Slavonian-Dalmatian Ban Josip Es- 
terhazy needed a skilled fortification builder and Emperor 
Charles sent the Frenchman Felix Du Portal de Monteau to 
the frontier area, who in 1735 proposed the construction of 
a new frontier fortress at the point where the Maja flows into 
the Glina river. The modest bastion fortress with an unusual 
ground plan and other parts of the fortification system were 
mostly completed in 1736, and in 1745 they took on the rec- 
ognizable form that they have retained to the present day. In 
the middle of the century, a military-civilian town started to 
take shape between the fortress and the ramparts stretching 
south of the fort, between the meanders of the two rivers. 
Glina flourished in the second half of the 18%" century due to 
the large population influx and the intensification of crafts 
and trade. It was at that time that the almost regular orthogo- 
nal grid was created that forms the core of today's town. The 
steady economic, demographic, and spatial development of 
Glina continued even more intensely during the first half 
of the 19" century. Its defensive structures completely lost 
their importance and were assimilated within the new spa- 
tial organization, in which the main urban accents included 

the central park surrounded by late Baroque and Classicist 
military and housing edifices with the Roman Catholic and 
Eastern Orthodox churches. 


During the 18 and the first half of the 19" century, Glina 
advanced from a modest frontier fortress with considerable 
strategic importance to a completely new town that soon took 
on urban features, with a grid of roads and streets that define 
it to the present day. The fortress of Glina, with its simple 
design and modest size, is not a significant achievement of 
bastion architecture, but its role as the core of today's town 
is crucial. In addition to the fortress, the spatial identity of 
today's Glina is defined by the ramparts, the central park, the 
specific landscape features, and valuable individual build- 
ings. Unfortunately, most of these assets have been largely 
devastated by new, inconsistent constructions during the 20 
century, wars, the recent earthquake in Banovina, and the 
systematic economic neglect of the area. Therefore, the aim 
of this paper is to expand and supplement our knowledge 
about the historical and spatial development of Glina with 
new insights, as well as to contribute to its urban renewal 
and the revitalization of its historical core. 


Keywords: Glina, fortress, town, historical and spatial de- 
velopment, cartographic sources, 18" century, first half of 
the 19" century 


